
OBRAZLOŽITEV



I. UVOD

1. Pravna podlaga

V skladu z drugim odstavkom 62. člena Zakon o vodah se parametri kemijskega in ekološkega stanja določijo s predpisi o varstvu okolja. Pravna podlaga za predlog Uredbe o spremembah in dopolnitvah Uredbe o stanju površinskih voda je prvi in drugi odstavek 23. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13 in 56/15), ki določa, da Vlada določi standarde kakovosti okolja, ciljne, opozorilne, alarmne in kritične vrednosti, stopnje zmanjševanja onesnaževanja okolja in s tem povezane ukrepe, pri čemer upošteva tudi možne učinke celotne in skupne obremenitve okolja.

2. Rok za izdajo predpisa, ki ga je določil zakon: 
Rok za izdajo predpisa izhaja iz roka za prenos Direktive 2013/39/EU Evropskega parlamenta in Sveta z dne 12. avgusta 2013 o spremembi direktiv 2000/60/ES in 2008/105/ES v zvezi s prednostnimi snovmi na področju vodne politike (UL L EU št. 226 z dne 24.8.2013) v slovenski pravni red.

3. Splošna obrazložitev predloga predpisa

Uredba o spremembah in dopolnitvah Uredbe o stanju površinskih voda ureja prenos Direktive 2013/39/EU Evropskega parlamenta in Sveta z dne 12. avgusta 2013 o spremembi direktiv 2000/60/ES in 2008/105/ES v zvezi s prednostnimi snovmi na področju vodne politike (UL L EU št. 226 z dne 24.8.2013) v slovenski pravni red. 

Predlog spremembe uredbe ureja zlasti določbe, ki se nanašajo na kemijsko stanje površinskih voda in sicer se v slovenski pravni red prenese dopolnjen seznam prednostnih snovi in dopolnijo se nekateri okoljski standardi kakovosti za prednostne in prednostno nevarne snovi.

Uredba ureja tudi določbe, ki se nanašajo na izvajanje monitoringa površinskih voda s katerim bo RS zagotovila spremljanje snovi iz Nadzornega seznama snovi za spremljanje na ravni Unije na področju vodne politike.

Predlog uredbe je usklajen z Direktivo 2013/39/EU Evropskega parlamenta in Sveta z dne 12. avgusta 2013 o spremembi direktiv 2000/60/ES in 2008/105/ES v zvezi s prednostnimi snovmi na področju vodne politike (UL L EU št. 226 z dne 24.8.2013).


II. VSEBINSKA OBRAZLOŽITEV PREDLAGANIH REŠITEV

K 1. členu:
Besedilo se dopolni z navedbo nove Direktive 2013/39/EU Evropskega parlamenta in Sveta z dne 12. avgusta 2013 o spremembi direktiv 2000/60/ES in 2008/105/ES v zvezi s prednostnimi snovmi na področju vodne politike, ki se v slovenski pravni red prenaša z zadevno uredbo.




K 2. členu:
Spremeni se določba glede spremljanja vrednosti parametrov kemijskega stanja in posebnih onesnaževal v sedimentu in organizmih.

K 3. členu:
Dopolni se opredelitev pojmov oz. izrazi in besedilo »živih organizmih« se nadomesti z besedo »organizmih«.

K 4. členu:
Dopolni se določilo glede ugotavljanja kemijskega stanja in sicer obveznosti zagotavljanja uporabe NDK-OSK pri spremljanju koncentracij v površinski vodi in za ugotavljanje kemijskega stanja ter način in izjeme pri ugotavljanju kemijskega stanja.

K 5. členu:
Dopolni se določilo glede  izračuna kemijskega stanja.

K 6. členu:
Dopolni se določilo glede meril za dobro kemijsko stanje.

K 7. členu:
Besedilo »živih organizmih« se nadomesti z besedo »organizmih«.

K 8. členu:
Dopolni se določilo v zvezi z vrstami in vsebino monitoringa površinskih voda. Doda se monitoring za spremljanje snovi iz Nadzornega seznama snovi za spremljanje na ravni Unije.

K 9. členu:
Besedilo »živih organizmih« se nadomesti z besedo »organizmih«.

K 10. členu:
Dopolni se določilo o poročanju Evropski komisiji glede rezultatov spremljanja v zvezi s prvim nadzornim seznamom.

K 11. členu:
Nadomesti se preglednice v prilogah, in sicer se z novimi preglednicami dopolni:
· Seznam prednostnih in prednostno nevarnih snovi (spremenjena priloga 1),
· Okoljski standardi kakovosti za parametre kemijskega stanja (OSK) v vodi in organizmih (spremenjena priloga 2).

K 12. členu:
Določi se rok uveljavitve uredbe.

Na podlagi prvega in drugega odstavka 23. člena Zakona o varstvu okolja (Uradni list RS, št. 39/06 – uradno prečiščeno besedilo, 49/06 – ZMetD, 66/06 – odl. US, 33/07 – ZPNačrt, 57/08 – ZFO-1A, 70/08, 108/09, 108/09 – ZPNačrt-A, 48/12, 57/12, 92/13 in 56/15) izdaja Vlada Republike Slovenije


U R E D B O
o spremembah in dopolnitvah Uredbe o stanju površinskih voda

1. člen

Prvi odstavek 1. člena Uredbe o stanju površinskih voda (Uradni list RS, št. 14/09, 98/10 in 96/13) se spremeni tako, da se glasi:

»(1) Ta uredba v skladu z Direktivo Evropskega parlamenta in Sveta 2000/60/ES z dne 23. oktobra 2000 o določitvi okvira za ukrepe Skupnosti na področju vodne politike (UL L št. 327 z dne 22. 12. 2000, str. 1), zadnjič spremenjeno z Odločbo št. 2455/2001/ES Evropskega parlamenta in Sveta z dne 20. novembra 2001 o določitvi seznama prednostnih snovi na področju vodne politike in o spremembi Direktive 2000/60/ES (UL L št. 331 z dne 15. 12. 2001, str. 1), Direktivo 2008/105/ES Evropskega parlamenta in Sveta z dne 16. decembra 2008 o okoljskih standardih kakovosti na področju vodne politike, spremembi in poznejši razveljavitvi direktiv Sveta 82/176/EGS, 83/513/EGS, 84/156/EGS, 84/491/EGS, 86/280/EGS ter spremembi Direktive 2000/60/ES Evropskega parlamenta in Sveta (UL L št. 348 z dne 24. 12. 2008, str. 84), Direktivo Komisije 2009/90/ES z dne 31. julija 2009 o določitvi strokovnih zahtev za kemijsko analiziranje in spremljanje stanja voda v skladu z Direktivo Evropskega parlamenta in Sveta 2000/60/ES (UL L št. 201 z dne 1. 8. 2009, str. 36) ter za izvajanje Odločbe št. 2455/2001/ES Evropskega parlamenta in Sveta z dne 20. novembra 2001 o določitvi seznama prednostnih snovi na področju vodne politike in o spremembi Direktive 2000/60/ES (UL L št. 331 z dne 15. 12. 2001, str. 1) in Odločbe Komisije z dne 30. oktobra 2008 o določitvi vrednosti za razvrščanje po sistemih spremljanja stanja v državah članicah, ki so rezultat postopka interkalibracije, v skladu z Direktivo Evropskega parlamenta in Sveta 2000/60/ES (UL L št. 332 z dne 10. 12. 2008, str. 20; v nadaljnjem besedilu: Odločba 2008/915/ES), Direktivo 2013/39/EU Evropskega parlamenta in Sveta z dne 12. avgusta 2013 o spremembi direktiv 2000/60/ES in 2008/105/ES v zvezi s prednostnimi snovmi na področju vodne politike (UL L št. 226 z dne 24.8.2013) določa:
· merila za ugotavljanje stanja površinskih voda,
· okoljske standarde kakovosti za ugotavljanje kemijskega stanja ter merila in okoljske standarde kakovosti za ugotavljanje ekološkega stanja površinskih voda ter
· vrste monitoringa stanja površinskih voda.«.


2. člen

Drugi odstavek 2. člena se spremeni tako, da se glasi:

»(2) Ne glede na prejšnji odstavek se za vodna telesa teritorialnega morja ne uporabljajo določbe te uredbe, ki se nanašajo na ekološko stanje obalnih voda.«

3. člen
V 3. členu se v 1. točki besedilo »živih organizmih« nadomesti z besedo »organizmih«.

Na koncu 7. točke se pika nadomesti s podpičjem in se dodata novi 8. in 9. točka, ki se glasita:
»8. medij pomeni del vodnega okolja, in sicer vodo, sediment ali organizem;
9. takson pomeni posamezni vodni takson na taksonomski ravni ‚poddeblo‘, ‚razred‘ ali drugi ustrezni ravni.«.

4. člen

6. člen se spremeni tako, da se glasi:

»6. člen
(ugotavljanje kemijskega stanja)

(1) Kemijsko stanje vodnega telesa površinske vode se ugotavlja na podlagi rezultatov kemijske analize vzorcev površinskih voda in organizmov, ki se pridobijo z monitoringom stanja površinskih voda.

(2) Parametri kemijskega stanja površinskih voda so določeni v prilogi 1 te uredbe.

(3) Okoljski standardi kakovosti za parametre kemijskega stanja so določeni v prilogi 2, ki je sestavni del te uredbe. Okoljski standardi kakovosti so določeni kot letna povprečna vrednost parametra kemijskega stanja v vodi (v nadaljnjem besedilu: LP-OSK), kot največja dovoljena koncentracija parametra kemijskega stanja v vodi (v nadaljnjem besedilu: NDK-OSK) in kot okoljski standardi za organizme (OSK organizmi).

(4) Za snovi pod številkami 5, 15, 16, 17, 21, 28, 34, 35, 37, 43 in 44  v prilogi 1 se uporabljajo okoljski standardi kakovosti za organizme v prilogi 2. V prilogi 2 te uredbe so določene vrste organizmov za ugotavljanje kemijskega stanja površinskih voda. Za ostale snovi se uporabljajo standardi za vode iz priloge 2.«.

(5) Kadar se na podlagi izmerjenih ali ocenjenih koncentracij ali emisij v okolju ugotovi, da zaradi akutne izpostavljenosti obstaja potencialno tveganje za vodno okolje ali tveganje, ki se prenaša po vodnem okolju, in kadar se uporablja OSK za organizme ali sedimente, je potrebno zagotoviti tudi spremljanje koncentracij v površinski vodi in za ugotavljanje kemijskega stanja uporabiti tudi NDK-OSK, ki so določeni v prilogi 2, kadar so taki OSK določeni. 

(6) Kemijsko stanje ene ali več vrst površinskih voda za snovi pod številkami 5, 15, 16, 17, 21, 28, 34, 35, 37, 43 in 44 se lahko ugotavlja tudi na podlagi OSK za drug medij in ne v organizmih, ali po potrebi za takson, ki ni določen v prilogi 2. V kolikor se kemijsko stanje površinskih voda ugotavlja na podlagi izjem iz tega odstavka, se uporabi ustrezen OSK iz priloge 2 ali, če ni naveden noben OSK za medij ali takson, določi OSK, ki zagotavlja vsaj enako raven varstva, kot OSK iz priloge 2. 

(7) Možnost iz (6) odstavka se lahko uporabi le, kadar analitska metoda za izbrani medij ali takson izpolnjuje minimalna izvedbena merila za analizne metode iz člena 16 Pravilnika, ki ureja monitoring stanja površinskih voda. Kadar ta merila niso izpolnjena za noben medij, se monitoring izvaja z uporabo najboljših razpoložljivih tehnik, ki niso nesorazmerno drage, in da je ta analitska metoda vsaj tako dobra, kot metoda, ki je na voljo za medij iz (3) in (4) odstavka.«. 


5. člen

V 7. členu se za drugim odstavkom  doda nov tretji odstavek, ki se glasi:

»(3) Kadar se izračunana srednja vrednost rezultatov, dobljenih z uporabo najboljše razpoložljive tehnike, ki ni nesorazmerno draga, na podlagi člena 5 Direktive 2009/90/ES označi z izrazom „pod mejo določljivosti“ in meja določljivosti, dobljena s to tehniko, presega OSK, se rezultat za snov, ki se meri, ne upošteva pri ocenjevanju splošnega kemijskega stanja tega vodnega telesa.«.
6. člen

V prvem odstavku 8. člena se na koncu prve alineje črta beseda »in«.

Na koncu druge alineje se pika nadomesti z besedo »in« ter doda nova alineja, ki se glasi:

»- vrednost parametra kemijskega stanja v organizmih na nobenem od mest vzorčenja za nobenega od parametrov kemijskega stanja ni večja od OSK organizmi, ki je za ta parameter določena v prilogi 2 te uredbe.«.

7. člen

V prvem in drugem odstavku 9.a člena se besedilo »živih organizmih« nadomesti z besedo »organizmih«.


8. člen

V 17. člen se za tretjim odstavkom doda nov četrti odstavek, ki se glasi:

»(4) Ministrstvo zagotovi spremljanje snovi z nadzornega seznama snovi, ki se objavi na spletnih straneh ministrstva.«.

Dosedanji četrti odstavek postane nov peti odstavek. 

9. člen

V prvem  odstavku 18. člena se v tretji alineji besedilo »živih organizmih« nadomesti z besedo »organizmih«.


10. člen

V 19. člen se za drugim odstavkom doda tretji odstavek, ki se glasi:
»(3) Ministrstvo pošlje Evropski komisiji poročilo o rezultati spremljanja v zvezi s prvim nadzornim seznamom do 20. decembra 2016 in nato vsakih 12 mesecev, v času, ko je snov uvrščena na seznam. Za vsako snov, vključeno v nadaljnje sezname, ministrstvo o rezultatih spremljanja poroča Evropski komisiji v 21 mesecih od uvrstitve snovi na nadzorni seznam in nato vsakih 12 mesecev, v času, ko je snov uvrščena na seznam. Poročilo vključuje informacije o reprezentativnosti postaj za spremljanje in strategiji spremljanja.«.

11. člen

Priloga 1 in priloga 2 se nadomestita z novo prilogo 1 in prilogo 2, ki sta kot prilogi sestavni del te uredbe.

12. člen

Ta uredba začne veljati petnajsti dan po objavi v Uradnem listu Republike Slovenije.

Št. …..
Ljubljana, dne …..
EVA 2015-2550-0129

Vlada Republike Slovenije
dr. Miro Cerar 
predsednik


